એ સંજોગોમાં આવનારાઓ સામે પોતે હથિયાર ચલાવે તોય તકલીફ અને ન ચલાવે તોય મુશ્કેલી. કારણ કે, આવનારા પાસે હવે તેઓ ઉઘાડા પડી ચૂક્યા છે. એ આવ્યા છે તો હવે ગમે ત્યારે પોલીસ પણ આવવાની જ છે. દાજીભાઉ, સુરજભાઉ, ધંત્યો, પ્રતાપ, ભાનુ... તમામે જેલના સળિયા ગણવાના નક્કી છે. એક વિદેશી પર હુમલાનો, તેનો જીવ લેવાના પ્રયાસનો ગુનો છે એટલે સજા ય ગંભીર જ હોય. સંડોવાયેલા અને ન સંડોવાયેલા તમામની જિંદગી ફાંસીના ગાળિયે લટકી જવાની છે યા તો જેલમાં જ વિતી જવાની છે.